Պայքար (թերթ, Բոստոն)

«Պայքար», ազգային, քաղաքական և գրական օրաթերթ։ ռամկավար ազատական կուսակցության Ամերիկայի շրջանակի պաշտոնաթերթ։ Առաջին անգամ լույս է տեսել 1922 թվականին, Բոստոնում։ Գլխավոր խմբագիրներ՝ Ա․ Նազար, Երվանդ Մեսիայան, Հ․ Երվանդ, Ա․ Փոլատյան, Ա․ Անդրեասյան, Ն․ Պերպերյան։ Հաջորդել է «Ազգ» և «Պահակ» պարբերականների միավորումից առաջացած «Ազգ-Պահակ» օրաթերթին։ Լուսաբանել է ամերիկահայ, ինչպես նաև սփյուռքի այլ գաղթավայրերի ազգային, կրթական, մշակութային կյանքը, արձագանքել հուզող խնդիրներին։ 

Կողմ է արտահայտվել Հայաստանի խորհրդային բռնազավթմանը, նյութեր տպագրել խորհրդահայ տնտեսության և մշակույթի վերաբերյալ, քաջալերել շինարարական աշխատանքներին օժանդակող կազմակերպությունների (ՀՕԿ, «Հայ կարմիր խաչ», ամերիկահայ հայրենակցական միություններ և այլն), ՀԲԸ Սիության գործունեությունը։ Արձագանքել է 1920-1930 թթ., 1946 թ.-ի զանգվածային հայրենադարձությանը։ Անդրադարձել է միջազգային քաղաքական իրադարձություններին, քեմալական շարժմանը Թուրքիայում։ 

Երկրորդ համաշխարհային պատերազմի տարիներին թերթը լուսաբանել է հակահիտլերյան խմբակցության ռազմական ձեռնարկները, խորհրդային բանակի գործունեությունը, հայ ռազմիկների և սպաների մասնակցությունը պատերազմին, «Ամերիկահայ ազգային խորհրդի» գործունեությունը։ 

Ետպատերազմյան շրջանում «Պայքարը» փորձել է նպաստել Հայրենիք-սփյուռք կապերի զարգացմանը, պարբերաբար նյութեր տպագրել Խորհրդային Հայաստանի տնտեսության, գիտության ու մշակութային անցուդարձի վերաբերյալ, արտատպումներ կատարել խորհրդահայ մամուլից։ 

Թերթի գրական բաժնում տեղ են գտել արևմտահայ, սփյուռքի, խորհրդահայ, նաև օտար հեղինակների տարբեր ժանրերի գործեր։

Պարբերականներ այբբենական կարգով
Հայկական գրական պարբերականներ
Հայկական մշակութային պարբերականներ
Հայկական քաղաքական պարբերականներ
Ռամկավար ազատական կուսակցություն